DA Den Europæiske Unions Tidende CE 84/440

(2004/C 84 E/0512)

SKRIFTLIG FORESPØRGSEL P-0641/04

af Friedrich-Wilhelm Graefe zu Baringdorf (Verts/ALE) til Kommissionen

(25. februar 2004)

Om: Testresultater over forekomsten af GMO i frø siden 2000

Den 10. juli 2000 besluttede Den Stående Komité for Land-, Have- og Skovbrugsfrø og Planter bl.a., at medlemsstaterne regelmæssigt skal teste konventionelle og økologiske frø for spor af GMO og meddele de andre medlemsstater og Kommissionen resultaterne. Dette burde også gælde frø, der indføres fra tredjelande.

Hvilke medlemsstater har forelagt Kommissionen testindberetninger for årene 2000, 2001, 2002 og 2003?

Hvad viser de pågældende testresultater (konstateret GMO-forurening, hyppighed og mængder, osv.)?

Hvilke foranstaltninger har Kommissionen og medlemsstaterne indført i tilfælde af GMO-forurening i frøpartier?

Svar afgivet på Kommissionens vegne af David Byrne

(29. marts 2004)

Den 10. juli 2000 drøftede Den Stående Komité for Frø og Plantemateriale henhørende under Landbrug, Havebrug og Skovbrug en foreløbig handlingsplan for koordinerede og harmoniserede foranstaltninger med hensyn til forekomsten af »urenheder« i form af genetisk modificerede organismer (GMO'er) i partier af konventionelle frø, som skulle gennemføres øjeblikkeligt med forbehold af dertil relaterede lovgivningsmæssige foranstaltninger, som var under forberedelse på daværende tidspunkt.

Dengang enedes 13 medlemsstater om at teste udvalgte partier af konventionelle frø for at afdække den eventuelle tilstedeværelse af spor af GMO. Testningen skulle gennemføres i overensstemmelse med visse fastlagte kriterier (yderligere oplysninger om handlingsplanen kan hentes i rapporten fra mødet den 10. juli 2000 på hjemmesiden: http://europa.eu.int/comm/food/fs/rc/scsp/index_en.html) for de sorter, der skulle testes, frøpartiernes oprindelse og hvilke foranstaltninger, der skulle træffes, hvis der fandtes forbudte og tilladte GMO'er, og medlemsstaterne vedtog at informere de andre medlemsstater og Kommissionen om eventuelle fund.

Den Stående Komité har ved flere lejligheder siden 2000 noteret sig resultaterne af medlemsstaternes test, og sammendrag af rapporterne findes på ovenstående internetadresse. Kommissionen har også modtaget testresultaterne, undertiden direkte fra medlemsstaterne.

Kontrollen er blevet iværksat på forskellige tidspunkter og med forskellig hyppighed i de enkelte medlemsstater. Da handlingsplanen ikke er retligt bindende for medlemsstaterne, har de ikke anvendt samme tærskler (nogle har vedtaget national lovgivning med lavere tærskler, enkelte andre de foreslåede tærskler for tilladte GMO'er) og har ikke truffet samme foranstaltninger i tilfælde af, at der blev fundet spor af GMO. De har ikke systematisk informeret Kommissionen om alle de trufne foranstaltninger. Det fremgår af medlemsstaternes — temmelig forskellige — resultater, at der ikke blev fundet GMO'er i en lang række stikprøver, eller at de, hvis de fandtes, lå under tærsklerne i de respektive medlemsstater. Kun få stikprøver blev fundet positive med hensyn til tilladte GMO'er (over tærsklen) eller viste tilstedeværelsen af GMO'er, som ikke var tilladt til dyrkning.

Desuden bemærker Kommissionen, at medlemsstaterne har meddelt testresultaterne som svar på det brev, som det ærede medlem sendte til dem den 13. november 2003 om utilsigtet tilstedeværelse af GMO i frø.

Testresultaterne viser, at der er behov for harmoniserede retlige tærskler og foranstaltninger, når tærsklerne overskrides. Kommissionen arbejder derfor fortsat med at få fastlagt tærskler, under hvilke utilsigtet eller teknisk uundgåelig tilstedeværelse af tilladte GMO-frø i ikke-GMO-frøsorter ikke kræver særlig mærkning. Som det vil være det ærede medlem bekendt, er det hensigten at vedtage disse tærskler under det horisontale direktiv (2001/18/EF) (1) i forskriftsproceduren. Der vil så blive fastlagt identiske tærskler under den sektorbaserede lovgivning om frø i forskriftsudvalget for at sikre overensstemmelse med de specifikke mærkningskrav med hensyn til utilsigtet tilstedeværelse af GMO i frø.

(1) Europa-Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer og om ophævelse af Rådets direktiv 90/220/EØF, EFT L 106 af 17.4.2001.